《送高文父上柏省坟》
宋代·葛绍体

走骑引征鞍，鸣榔趁行舶。
下唐三百里，棹稳波如席。
霜晴天宇清，日暖带春色。
髻梳粲新妆，罗襦照澄碧。
怡怡兄弟情，亹亹仆驭力。
岂为诧游观，肝肠孝思激。
嵯峨上柏山，丞郎旧形魄。
松台夜漫漫，竹坞风索索。
声容弗云远，肃雝对巾帻。
追惟起家难，饱适取笑剧。
於昭万古魂，伊嘏愿无斁。
嗟嗟天涯客，青灯延永夕。
君有霜露感，我念云水隔。

作者简介：宋台州天台人，居黄岩，字元承。师事叶适。有《四书述》、《东山诗选》。